ปตท.เคมิคอลสดใสได้จีนหนุน
ราคาปิโตรเคมีขยับขึ้นหลายตัวกิมเอ็งเพิ่มเป้าหุ้นกำไรสองปี
14 ม.ค. 2556

ราคาปิโตรเคมีขยับขึ้นหลายตัวกิมเอ็งเพิ่มเป้าหุ้นกำไรสองปี
PTTGC ส่อแววสดใส หลังเศรษฐกิจจีนฟื้นดันความต้องการใช้ปิโตรเคมีเพิ่มขึ้น ราคาผลิตภัณฑ์เริ่มดีขึ้น
ภาวะการลงทุนในหุ้นธุรกิจปิโตรเคมีกลับมาสดใสอีกครั้ง หลังจากจีนประกาศตัวเลขส่งออกที่ขยายตัวดีเกินคาด ส่งผลให้นักลงทุนมีความเชื่อมั่นต่อการฟื้นตัวของเศรษฐกิจจีนและเศรษฐกิจโลก ทำให้มีแรงซื้อกลับเข้ามาในหุ้นกลุ่มปิโตรเคมี เช่น หุ้น ปตท.เคมิคอล (PTTGC) ขยับขึ้นมาปิดที่ 76 บาท เพิ่มขึ้น 3.25 บาท หรือ 4.47% มูลค่าการซื้อขายหนาแน่น 3,223 ล้านบาท เมื่อวันที่ 11 ม.ค. ที่ผ่านมา 
นายปฏิภาณ สุคนธมาน รองกรรมการผู้จัดการใหญ่สายการเงิน บริษัท ปตท.เคมิคอล เปิดเผยว่า ยอมรับว่าหุ้น PTTGC ที่ปรับตัวเพิ่มขึ้น น่าจะมาจากข่าวดีเรื่องจีนมีการส่งออกมากขึ้น ซึ่งธุรกิจปิโตรเคมีจะได้รับผลดี เพราะจีนมีความต้องการใช้ปิโตรเคมีเพิ่มมากขึ้น
อย่างไรก็ตาม ในปีนี้การเติบโตในแง่ของปริมาณจะไม่ได้เพิ่มมากนัก น่าจะโตประมาณ 25% เพราะในปีที่ผ่านมาบริษัทได้ผลิตอย่างเต็มที่แล้ว แต่ในด้านราคาปิโตรเคมีน่าจะดีขึ้น ซึ่งผลิตภัณฑ์ที่บริษัทผลิตและจำหน่ายอยู่เพิ่มขึ้น เช่น ในส่วนของ HPDE ขณะนี้ราคาขึ้นมาอยู่ที่ 1,420 เหรียญสหรัฐต่อตัน ขณะที่เม็ดพลาสติกก็เพิ่มขึ้น 
สำหรับผลิตภัณฑ์อะโรเมติกส์ก็มีส่วนต่างวัตถุดิบและราคาผลิตภัณฑ์ (สเปรด) ที่เพิ่มขึ้นมาอยู่ที่ 600-700 เหรียญสหรัฐต่อตัน พาราไซลีนขึ้นมาอยู่ที่ 400-500 เหรียญสหรัฐต่อตัน และเบนซีนก็ขยับขึ้นมา ซึ่งล้วนจะส่งผลดีต่อรายได้ของบริษัท
การลงทุนในปีนี้บริษัทเตรียมใช้เงินลงทุนประมาณ 2,000 ล้านบาท ในการปรับปรุงกระบวนการผลิตให้มีประสิทธิภาพเพิ่มสูงขึ้น สามารถลดต้นทุนในการผลิตได้ ซึ่งหากสำเร็จก็จะสนับสนุนกำไรและรายได้ด้วย
ความสำเร็จในการควบรวมธุรกิจไฟฟ้าในเครือ และบริษัท โกลบอล เพาเวอร์ ซินเนอร์ยี่ ซึ่ง PTTGC ถือหุ้นอยู่กว่า 31% หลังจากนี้บริษัทดังกล่าวก็จะเป็นอีกหนึ่งธุรกิจหลักของ ปตท. (PTT) ที่จะเข้าร่วมในการประมูลโรงไฟฟ้า ทั้งไอพีพี และเอสพีพี เพราะ ปตท.มีภารกิจหลักในการสรรหาพลังงานมาใช้ในกิจกรรมเศรษฐกิจของประเทศ 
ด้าน บล.เมย์แบงก์ กิมเอ็ง (ประเทศไทย) เปิดเผยว่า มีมุมมองเชิงบวกต่อธุรกิจปิโตรเคมีมากขึ้น และเชื่อว่าจะเป็นกลุ่มที่เคลื่อนไหวสูงกว่าตลาดได้ในไตรมาสแรกปี 2556 หลังตัวเลขเศรษฐกิจจีนเริ่มส่งสัญญาณฟื้นตัวต่อเนื่อง 
“เราปรับเพิ่มประมาณการกำไรของ ปตท.เคมิคอล ปี 2555-2556 ขึ้น 16.3% และ 10.2% ตามลำดับ จากการปรับเพิ่มสมมติฐานส่วนต่างราคา PX และ BZ ขึ้น 15% และ 23% และปี 2556 จะมีการเปิดดำเนินการส่วนขยาย MEG ขนาด 95 KTA ที่ไม่ต้องเสียภาษี เนื่องจากได้รับการส่งเสริมการลงทุนจากบีโอไอ ดังนั้นจึงคาดว่ากำไรปกติปี 2556 จะเติบโต 7.6% จากปีก่อนหน้า เป็น 34,101 ล้านบาท และเพิ่มขึ้น 9.4% เป็น 37,309 ล้านบาท ในปี 2557 ดังนั้นจึงปรับราคาเหมาะสมเพิ่มขึ้นจากเดิมที่ 74 บาท เป็น 86 บาท 
ผลประกอบการไตรมาส 4 ปี 2555 คาดว่าจะขยายตัวโดดเด่นถึง 122.5% จากปีที่ผ่านมา เป็น 9,155 ล้านบาท จาก 4,113 ล้านบาท ในไตรมาส 4 ปี 2554 จะเป็นปัจจัยบวกระยะสั้นให้กับราคาหุ้น